
PARLAMENTUL ROMÂNIEI

CAMERA DEPUTAŢILOR

	Comisia pentru buget,

finanţe și bănci
    
	Bucureşti, 12.03.2014
Nr. 4c-2/86
PL-x 61/2014



BIROULUI  PERMANENT

AL

CAMEREI  DEPUTAŢILOR

Vă înaintăm, alăturat, RAPORTUL asupra propunerii legislative pentru modificarea Legii nr.571/2003 privind Codul Fiscal, trimis spre dezbatere în fond, cu adresa nr. PL-x 61 din 17 februarie 2014, înregistrată sub nr. 4c-2/86 din 18 februarie 2014, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.

PREŞEDINTE
       Gheorghe-Eugen NICOLĂESCU

RAPORT 
asupra propunerii legislative pentru modificarea Legii nr.571/2003 privind Codul Fiscal
În conformitate cu prevederile art. 95 din Regulamentul Camerei Deputaţilor, republicat, Comisia pentru buget finanțe și bănci a fost sesizată spre dezbatere în fond cu propunerea legislativă pentru modificarea Legii nr.571/2003 privind Codul Fiscal, trimisă cu adresa nr. PL-x 61 din 17 februarie 2014, înregistrată sub nr. 4c-2/86 din 18 februarie 2014 
Conform prevederilor art. 75 alin. (1) din Constituţia României, republicată, şi ale art.92 alin. (9) din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în şedinţa din 11 februarie 2014. 
Consiliul Legislativ a avizat favorabil propunerea legislativă.
Guvernul a transmis un punct de vedere negativ.
Propunerea legislativă are ca obiect de reglementare modificarea Legii nr. 571/2003 privind Codul fiscal cu modificările si completările ulterioare, propunându-se, în principal, abrogarea lit. b ) alin. (2) al art. 29618, dorindu-se eliminarea contribuţiei individuale de 5,5% pentru asigurările sociale de sănătate, aplicată pensiilor mai mari 740 lei.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat propunerea legislativă menţionată mai sus, în şedinţa din 11 martie 2014.
Din totalul de 32 de membri ai Comisiei pentru buget, finanţe şi bănci au fost prezenţi la dezbateri 27 deputaţi.
La dezbaterea acestei propuneri legislative a fost prezent, în calitate de invitat, domnul Dan Manolescu – secretar de stat la Ministerul Finanţelor Publice.
În urma examinării propunerii legislative şi a opiniilor exprimate, membrii Comisiei au hotărât, cu majoritate de voturi, să înainteze plenului Camerei Deputaţilor un raport de respingere, deoarece alin.(2) al art.29618  a fost abrogat conform prevederilor pct. 101 din Ordonanța de Urgență a Guvernului nr. 125/2011 pentru modificarea și completarea Legii nr.571/2003, inițiativa legislativă fiind astfel lipsită de obiect. 
În raport cu obiectul şi conţinutul său, propunerea legislativă face parte din categoria legilor ordinare.
                       PREŞEDINTE                                                       SECRETAR                     

         Gheorghe-Eugen NICOLĂESCU                                Mihai-Aurel DONŢU
Șef serviciu Giorgiana Ene
Consilier parlamentar Daniel Mărăcineanu

